Virxhinia në prag të votimit për guvernatorin
Virxhinia do të votojë për guvernatorin e ri, ndërsa Senatorët do të votojnë mbi projekt-ligjin kundër diskriminimit seksual
Qytetarët e shtetit të Virxhinias, në kufi me Uashingtonin, do të zgjedhin guvernatorin e tyre të ri nesër. Sipas sondazheve, kandidati republikan Ken Cuccinelli, një kritik i ashpër i ligjit për sigurimet shëndetsore të presidentit Barack Obama, ka më pak mbështetje sesa ai i Partisë Demokrate Terry McAuliffe. Ky qëndrim i bën jehonë pikëpamjeve të ligjvënësve republikanë, kundërvënia e të cilëve ndaj këtij ligji ndihmoi në mbylljen e pjesshme të qeverisë federale muajin e kaluar. Disa vëzhgues politikë do ta interpretonin humbjen e zotit Cuccinelli kundër kandidatit demokrat Terry McAuliffe si një kundërshtim ndaj partisë republikane në tërësi, dhe një tregues të mundshëm problemesh për partinë për zgjedhjet e vitit të ardhshëm të Kongresit. E ardhmja e republikanëve duket më premtuese në Nju Xhersi, ku guvernatori Chris Christie pritet të rizgjidhet. Zoti Christie nuk u është shmangur çështjeve kombëtare, dhe kohët e fundit komentoi mbi aktivitetet e spiunazhit të Shteteve të Bashkuara. Suksesi i guvernatorit Christie në një shtet tradicionalisht demokrat ka tërhequr vëmendjen e vendit, dhe ka patur spekulime se ai do të kandidojë për zgjedhjet presidenciale në vitin 2016, një mundësi që guvernatori nuk e përjashton. Ndërkohë, çështja e të drejtave të homoseksualëve rikthehet në Selinë e Kongresit këtë javë. Senati amerikan pritet të votojë mbi një projekt-ligj për të parandaluar diskriminim në punë në bazë të orientimit seksual. Ai ka mbështetjen e shumicës demokrate dhe të presidentit Obama. Nëse projekt-ligji miratohet nga Senati, fati i Ligjit Kundër-Diskriminit në Punë është i paqartë në Dhomën e Përfaqësuesve të kontrolluar nga republikanët. Në shumë shtete amerikane, homoseksualët nuk kanë të drejta ligjore nëse pushohen nga puna në bazë të orientimit seksual.